Smernica Komisie 93/79/EHS
z 21. septembra 1993,
ktorou sa stanovujú dodatočné vykonávacie ustanovenia týkajúce sa odrodových zoznamov množiteľského materiálu ovocných rastlín a ovocných rastlín, ktoré vedú dodávatelia podľa smernice 92/34/EHS
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 92/34/EHS z 28. apríla 1992 o uvádzaní na trh množiteľského materiálu ovocných rastlín a ovocných rastlín určených na produkciu ovocia [1], v znení rozhodnutia Komisie 93/401/EHS [2], a najmä na jej článok 9 ods. 6,
keďže už existuje systém na zostavovanie odrôd na medzinárodnej úrovni; keďže Únia pre ochranu nových odrôd rastlín (UPOV)vyvinula takýto systém;
keďže je žiaduce, aby sa systém spoločenstva opieral o skúsenosti získané na medzinárodnej úrovni;
keďže na dodávateľov, ktorých činnosť je obmedzená na uvádzanie množiteľského materiálu ovocných rastlín a ovocných rastlín na trh, by sa mali vzťahovať menej prísne požiadavky;
keďže opatrenia stanovené v tejto smernici sú v súlade so stanoviskom Stáleho výboru pre množiteľský materiál a rastliny ovocných rodov a druhov,
PRIJALA TÚTO SMERNICU:
Článok 1
Táto smernica zriaďuje dodatočné vykonávacie ustanovenia týkajúce sa odrodových zoznamov množiteľského materiálu ovocných rastlín a ovocných rastlín, ktoré vedú dodávatelia podľa článku 9 ods. 2 bod ii) smernice 92/34/EHS.
Článok 2
1. Zoznam vykonávaný dodávateľmi zahŕňa:
i) názov odrody spolu s jej bežne používaným synonymom, ak je to vhodné;
ii) údaje o udržiavacom šľachtení odrôd a uplatňovanom množiteľskom systéme;
iii) opis odrody minimálne na základe znakov a ich vlastností podľa priloženej prílohy;
iv) ak je to možné, údaj o tom, do akej miery sa odroda líši od najbližšej podobnej odrody.
2. Pododseky ii) a iv) odseku 1 sa neuplatňujú na žiadneho dodávateľa, ktorého činnosť je obmedzená na uvádzanie množiteľského materiálu ovocných rastlín alebo ovocných rastlín na trh.
Článok 3
1. Členské štáty uvedú do účinnosti zákony, iné právne predpisy alebo správne opatrenia nevyhnutné na dosiahnutie súladu s touto smernicou najneskôr do 30. júna 1994. Bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii text hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 4
Táto smernica je adresovaná členským štátom.
V Bruseli 21. septembra 1993